Amed û xeylî bajaranê bînan ê Kurdisanî de goristanî ameyî zîyaretkerdene û semedê haştîye duayî ameyî wendene.
Partîya Şaran a Demokratîke Amed de goristanê Yenîşehîrî zîyaret kerd. Sey her serre emser zî zîyaretkerdişê roja erefe yê goristanî binê ablûqaya polîsan de ravêrt. Parlamenterê HDP’yî yê Amedî Remzîye Tosûne, Semra Guzele û Mûsa Farisogullari, îdarekarê partîye yê bajarî û keyeyanê ke merdimê xo vînî kerd û xeylî kesî tewrê ci zîyaretî bîyî.
Dimayê wendişê duayan hemserekê HDP’yî yê Bajarî Zeyat Ceylanî qisey kerd.  Ceylanî vist vîrî ke roşan bine versîya top û tifingan de yeno bimbarekerdene û  va: ‘’Şer heme şaran rê rijnayîş û mergî ano. Ma sey ke vizêrî  ewro zî vera şerî yê û ma do siba zî vera şerî bê. Heta ke haştîyêka mendeye û cuyeyêka bianore bêro na herre do mucadeleyê ma dewam bikero.’’
Bado zî Parlamenterê HDP’yê Amedî Mûsa Farisogullari qisey kerd. Farisogullari pêvînayîşo peyên ê Rayberê Şarê Kurdî Abdullah Ocalanî vist vîrî û va: ‘’Rayberê Şarê Kurdî reyna semedê çareserîya meseleye û haştîye veng da. Menfeatê nê şerî ne şarê Kurdî ne zî şarê Tirkî çîn o.’’
Reyna Êlih, Merdîn, Şirnêx û xeylî bajaranê bînan ê Kurdistanî de bi tewrbîyayîşê parlamenteranê HDP’yî goristanî ameyî zîyaretkerdene û semedê ameyîşê haştîye duayî ameyî wendene. Qiseykerdişan de bale ameye antene serê polîtîkaya hêrişkarê yê îqtîdarî  û ame vatene ke wa roşan bibo wesîleyê haştîye.
